**CYFARFOD GRŴP LLYWIO BUDDSODDI RHANBARTHOL CYMRU**

**Dyddiad:** 18 Gorffennaf 2019

**Amser:** 10.30 – 13:30

**Lleoliad:** Gwesty'r Metropole, Llandrindod, Powys, LD1 5DY.

##  Cyflwyniad

1. Croesawodd y Cadeirydd yr aelodau i drydydd cyfarfod Grŵp Llywio Buddsoddi Rhanbarthol Cymru, a chyflwynodd Jeremy Miles AC, y Cwnsler Cyffredinol a Gweinidog Brexit, fel siaradwr gwadd a mynychwr ar gyfer y cyfarfod. Ceir rhestr o'r rhai a oedd yn bresennol yn Atodiad A.

## Cofnodion y Cyfarfod Diwethaf

1. Gofynnodd y Cadeirydd a oedd gan yr aelodau unrhyw sylwadau ar gofnodion y cyfarfod blaenorol a gynhaliwyd ar 2 Mai 2019.
2. Cytunodd yr aelodau ar y cofnodion, a fyddai wedyn yn cael eu cyhoeddi ar dudalennau gwefan Llywodraeth Cymru.
3. Tynnodd y Cadeirydd sylw hefyd at ddogfen "Crynodeb o sylwadau'r aelodau i gynigion Llywodraeth Cymru a'r camau a gymerwyd yn sgil hynny", a oedd yn crynhoi sylwadau'r aelodau a wnaed yn ystod y cyfarfodydd a'r camau dilynol. Gan ei bod yn ddogfen 'fyw' ac er budd i'r aelodau, ni fyddai'r ddogfen yn cael ei chyhoeddi ar y wefan.
4. Roedd yr aelodau'n fodlon â'r ddogfen ac ni chynigiwyd unrhyw welliannau. Nododd y Cadeirydd y byddai'r ddogfen yn parhau i gael ei diweddaru i'w hystyried mewn cyfarfodydd o'r Grŵp Llywio yn y dyfodol.

## Anerchiad gan y Cwnsler Cyffredinol a Gweinidog Brexit, Jeremy Miles AC

1. Cyflwynodd y Cadeirydd y Cwnsler Cyffredinol a Gweinidog Brexit i roi gwybodaeth i'r aelodau am sut y mae Gweinidogion wedi derbyn gwaith y Grŵp Llywio hyd yma.
2. Cododd y pwyntiau allweddol canlynol fel rhan o'i anerchiad:
	1. Diolchodd i aelodau'r Grŵp Llywio am eu hymroddiad a'u gwaith hyd yma, am gefnogaeth y sefydliadau ledled Cymru a fyddai'n gallu siarad ag un llais ynghylch yr hyn y mae buddsoddi rhanbarthol yn ei olygu a’r hyn sydd angen iddo ei wneud dros bobl Cymru. Mae ymrwymiad cryf gan Lywodraeth Cymru tuag at gyd-gynhyrchu ac mae'r Grŵp hwn yn ffordd o ddenu mwy o randdeiliaid i gymryd rhan.
	2. Ailddatganodd safbwynt Llywodraeth Cymru mewn perthynas â'r Gronfa Ffyniant Gyffredin arfaethedig gan Lywodraeth y DU; sef, yn unol â'n setliad datganoli, bod yn rhaid i LlC gadw ymreolaeth dros y gwaith o ddatblygu a chyflawni trefniadau olynol ac y dylai dderbyn arian a ddarperir yn lle arian yr UE yn llawn. Hefyd, roedd yn cydnabod y cyd-destun ehangach sy'n gysylltiedig â'r gwaith hwn, gan gynnwys ansicrwydd ariannol arall sy'n deillio o Brexit a datblygu cytundebau newydd, a fydd yn helpu i gydlynu'r polisïau hynny y mae angen ôl troed traws-DU arnynt: mae' r Cytundebau Fframwaith newydd hynny'n cael eu datblygu ar hyn o bryd mewn llawer o ardaloedd.
	3. Nododd yn yr un modd fod argymhellion y Grŵp Llywio wedi'u trafod gan y Cabinet. Wedi hynny cytunodd y Cabinet ar gyfres o feysydd allweddol ar gyfer buddsoddi rhanbarthol yn y dyfodol a fyddai'n rhoi sylfaen gadarn i helpu'r Grŵp Llywio a'r is-grwpiau sydd newydd eu sefydlu i fwrw ymlaen â'r gwaith manwl sydd angen ei wneud i baratoi dogfen ymgynghori i'w lansio yn gynnar yn 2020. Cafodd y meysydd allweddol hyn eu nodi mewn Datganiad Ysgrifenedig ar y cyd (Atodiad B) a gyhoeddwyd gan y Cwnsler Cyffredinol a Gweinidog Brexit a Gweinidog yr Economi a Thrafnidiaeth yn gynharach y bore hwnnw. Dyma’r pedwar maes cyffredinol y cytunwyd arnynt gan y Cabinet
		1. Lleihau anghydraddoldebau incwm i bobl, gan gynnwys ymchwilio i'r ffactorau sy'n arwain at anghydraddoldeb incwm a llai o incwm gwario.
		2. Busnesau mwy cynhyrchiol a chystadleuol, gan gynnwys rôl hanfodol arloesi ac ymchwil yn ogystal â modelau busnes amgen.
		3. Cefnogi'r newid i economi di-garbon, gan fanteisio ar y cyfleoedd y mae hyn yn ei greu yn ogystal â lleihau effeithiau negyddol.
		4. Cefnogi cymunedau iachach a mwy cydnerth, gan gydnabod heriau gwahanol mewn cymunedau gwahanol.
	4. Roedd y Cwnsler Cyffredinol a Gweinidog Brexit hefyd yn cydnabod pwysigrwydd ymgorffori rhai themâu cynaliadwyedd amgylcheddol a chymdeithasol, fel y themâu trawsbynciol yn y rhaglenni Ewropeaidd cyfredol, mewn trefniadau yn y dyfodol; a sicrhau bod dulliau cyflwyno yn cael eu rhoi ar waith gyda'r gymysgedd iawn o gynllunio a chyflenwi cenedlaethol, rhanbarthol a lleol a fyddai'n gallu sicrhau canlyniadau i bob rhan o Gymru. Roedd yn cydnabod maint yr her, a’r gwaith a oedd yn dal i fod angen ei wneud wrth symud ymlaen wrth i ni nesáu at ddiwedd y cyfnod presennol.
3. Roedd sylwadau'r Grŵp Llywio yn cynnwys:
	1. Er bod cefnogaeth i ddull rhanbarthol a lleol wedi'i ddad-ganoli, dylid cynllunio'r Fframweithiau Cyffredin newydd gyda mewnbwn partneriaid Llywodraeth Leol gan fod awdurdodau lleol yn aml yn gyfrifol am y rhan fwyaf o'r gweithgarwch gweithredu o dan Fframweithiau Cyffredin.
	2. Mae rhai cyrff, fel prifysgolion, yn gweithredu ar lefel genedlaethol a rhanbarthol, a gallant ddarparu ar gyfer rhanbarth, waeth a ydynt wedi'u lleoli yn y rhanbarth hwnnw ai peidio. Awgrymwyd y dylid cael dull gweithredu hyblyg er mwyn gallu gweithio ar draws ffiniau ac yn rhyngwladol.
	3. Cafwyd consensws cryf gan yr aelodau a oedd yn gwrthod agwedd Llywodraeth y DU at y Gronfa Ffyniant Gyffredin. Un mater a godwyd yn benodol oedd y diffyg aliniad rhwng polisïau'r DU a pholisïau a ffefrir yng Nghymru, gan gynnwys y rhai ar waith teg a thlodi mewn gwaith.
	4. Mae materion capasiti yn bodoli ar lefelau rhanbarthol a lleol, y bydd angen i'r model cyflenwi newydd fynd i'r afael â nhw.
	5. Gofynnwyd i'r Cwnsler Cyffredinol a Gweinidog Brexit, sut y byddai Cymru'n cyfrannu at strategaeth y DU os bydd Llywodraeth y DU yn penderfynu cyflwyno’r Gronfa Ffyniant Gyffredin ar draws y DU a beth fyddai ein cynllun ni ar gyfer sicrhau bod ein blaenoriaethau'n cael eu cynnwys.
	6. Mae'r egwyddorion sy'n cael eu cynnig yn y dull newydd ar gyfer buddsoddi rhanbarthol yn cynnwys ffordd newydd o weithio. Wedi hynny, bydd yn rhaid i fusnesau a sefydliadau newid eu hymddygiad hefyd i gyd-fynd â'r dyheadau y mae'r egwyddorion hyn yn awyddus i'w meithrin. Ni allwn ddisgwyl i LlC weithio'n llwyddiannus mewn ffordd wahanol os yw busnes a sectorau eraill yn parhau i weithio yn yr un modd, a dylid ystyried y mater hwn fel rhan o'r agenda meithrin capasiti.
4. Ymatebodd y Cwnsler Cyffredinol a Gweinidog Brexit i sylwadau'r aelodau, gan nodi:
	1. Mewn perthynas â'r ffordd y mae Llywodraeth y DU yn datblygu Fframweithiau Cyffredin newydd gyda Gweinyddiaethau Datganoledig ar gyfer y DU ar ôl Brexit, mae pob un o'r Fframweithiau hynny'n datblygu ar gyflymdra gwahanol ac yn aml o fewn meysydd portffolio gwahanol. Roedd y Cwnsler Cyffredinol a Gweinidog Brexit yn cydnabod nad oedd rhanddeiliaid yn cyfrannu ddigon at y broses o bosibl, ond cyfeiriodd at rywfaint o waith ar wella hyn mewn perthynas â fframwaith sy'n ymdrin â sylweddau peryglus.
	2. Mae'n hanfodol cael hyblygrwydd yn y ffordd y caiff buddsoddiad rhanbarthol ei gyflawni, ac mae'n bwysig ein bod yn adeiladu ar lwyddiant gwaith trawsffiniol a ddangosir drwy raglenni fel Horizon 2020.
	3. O dan gyfreithiau datganoli presennol, dylai Cymru gael rheolaeth dros drefniadau buddsoddi rhanbarthol a dylai allu sicrhau bod ein hegwyddorion a'n polisïau wrth wraidd y gwaith hwn.
5. Diolchodd y Cadeirydd i'r Cwnsler Cyffredinol a Gweinidog Brexit gan nodi pwysigrwydd arweinyddiaeth a’r momentwm y tu ôl i'r gwaith hwn, a pha mor ddifrifol y mae Llywodraeth Cymru yn ystyried y mater hwn.

## Trafodaeth: Egwyddorion dylunio

1. Nododd y Cadeirydd fod y papur hwn yn cael ei gyflwyno mewn ymateb i gais aelodau yn y cyfarfod diwethaf i wneud gwaith pellach i gymryd egwyddorion allweddol o'r adolygiad o lenyddiaeth ar bolisi rhanbarthol effeithiol, arfer gorau y Sefydliad ar gyfer Cydweithrediad a Datblygiad Economaidd, gwersi a ddysgwyd o weithredu rhaglenni Cronfeydd Strwythurol blaenorol yr UE, a'r rhaglen Ysgolion ar gyfer yr 21ain Ganrif.
2. Gwahoddodd y Cadeirydd Tom Brown i gyflwyno'r papur, a nododd fod y sylwadau a godwyd yn ystod cyfarfodydd blaenorol wedi'u hadlewyrchu yn y drafft hwn ac mai'r bwriad yn awr oedd mynd â'r egwyddorion allweddol hyn i'r is-grwpiau dros yr ychydig fisoedd nesaf i'w hystyried yn fwy manwl. Bydd crynodebau o'r trafodaethau hyn yn cael eu cyflwyno i aelodau'r Grŵp Llywio hwn i'w hystyried maes o law.
3. Roedd sylwadau'r aelodau yn cynnwys:
	1. Roedd y papur hwn yn ddatblygiad defnyddiol ar bapurau blaenorol. Bydd trefniadau ariannu newydd y tu allan i'r UE yn golygu bod angen iddynt allu gwneud dewisiadau anodd, ac mae angen dewrder i'w gwneud a system sy'n cefnogi'r broses honno. Mae perygl, os byddwn yn treulio gormod o amser yn ceisio cadw cydbwysedd, y gallwn sicrhau canlyniadau mwy cymedrol o gymharu â phe bai ymdrechion yn cael eu gwneud mewn ardaloedd sydd wedi'u targedu'n fwy helaeth.
	2. Bydd meithrin ymddiriedaeth a hyder yn hanfodol i lwyddiant cynllun newydd, gan ymgysylltu â phobl gyda neges gyson er mwyn hwyluso'r newid i wneud y penderfyniadau anodd hynny. Mae'r Grŵp Llywio hwn yn ddechrau da tuag at y nod hwnnw, ond mae'n canolbwyntio ar fod yn agored a thryloyw (yn enwedig o ran sicrhau tryloywder gweithrediad gwirioneddol y cynllun ar ôl iddo gael ei sefydlu), a bydd angen i roi llais i ddinasyddion barhau i fod yn ganolbwynt wrth i'r gwaith fynd rhagddo.
	3. Cafwyd cytundeb y byddai cyfres syml o negeseuon y gall aelodau'r Grŵp eu cyflwyno i'w cysylltiadau eu hunain â rhanddeiliaid fod yn ddefnyddiol iawn. Mae angen thema gyson yn y negeseuon cydweithredu hyn er mwyn helpu i ddatblygu gwaith partneriaeth. Mae aneffeithiolrwydd y ffordd mae’r cyhoedd yn cael eu cynnwys ac yr ymgysylltir â nhw ynghylch rhaglenni ariannu Ewropeaidd yn wers bwysig i'w dysgu.
	4. Codwyd y cwestiwn ynghylch pwy sydd â'r flaenoriaeth mewn achos o wahaniaeth barn rhwng cyrff cenedlaethol, rhanbarthol neu leol mewn ardaloedd penodol, gan fod hyn eisoes yn achosi dryswch o dan y system bresennol. Nid yw'r diffiniad o 'lleol' yn glir ar hyn o bryd ychwaith.
	5. Awgrymwyd y gellid defnyddio cronfa brofi o weithrediadau i brofi'r system cyn lansio'r prosiect.
	6. Roedd yr aelodau’n cefnogi rhoi mwy o gydnabyddiaeth yn y papur i anghenion a chyfleoedd ardaloedd gwledig.
	7. A yw heriau o ran seilwaith – megis band eang, ffyrdd, cysylltedd ffonau symudol – yn faterion rhanbarthol neu’n rhan o brosiectau a fydd yn cael eu cynnal ar y lefel genedlaethol?
	8. Roedd yn dda gweld cysylltiad gweithio â deddfwriaeth cydraddoldeb. Dylai'r mater hwn fod yn thema drawsbynciol a chael mwy o amlygrwydd.
	9. Sicrhau bod Iwerddon a'r Alban yn cael eu cynnwys yn ein gwaith trawsffiniol, er enghraifft, mae gorllewin Cymru yn nes o lawer at Iwerddon na Lloegr.
	10. A allem ddod o hyd i ffordd o gynnwys deddfwriaeth arfaethedig Partneriaeth Gymdeithasol Cymru ac amcanion gwaith teg yn y fframwaith?
	11. Codwyd y mater o atebolrwydd am benderfyniadau ariannu. Awgrymwyd mai’r rhai sy'n gwneud penderfyniadau ynghylch a yw prosiect yn cael arian neu beidio ddylai fod yn atebol. Fel arall mae’r gwaith i wneud penderfyniadau 'da' yn wastraff amser.
	12. Tynnwyd sylw at y ffaith y bydd y penderfyniadau sy'n cael eu gwneud yn siom i un parti neu'r llall, a dylem weithio i ymgysylltu â phobl i geisio hwyluso derbyn y penderfyniadau. Bydd cael yr egwyddorion dylunio da hyn yn paratoi'r ffordd ar gyfer penderfyniadau da. Bydd yr is-grwpiau'n gallu helpu gyda'r gwaith hwn wrth symud ymlaen.
4. Ailadroddodd y Cadeirydd fod gan aelodau'r Grŵp Llywio rôl bwysig i'w chwarae o ran trafod y materion hyn a'r egwyddorion allweddol gyda'r sectorau y maen nhw’n eu cynrychioli fel bod ystod eang o bobl yn cael eu cynnwys ac yn deall y rhesymau wrth wraidd y penderfyniadau a wneir.
5. Gofynnodd y Cadeirydd i’r aelodau anfon unrhyw sylwadau pellach a oedd ganddynt ar y papur at yr Ysgrifenyddiaeth.

***Cam gweithredu: Bydd papur diwygiedig, yn mynd i'r afael â sylwadau aelodau cyn belled ag y bo modd, yn cael ei rannu ar ôl y cyfarfod***

## Cyflwyniad: Ymweliad Astudio y Sefydliad ar gyfer Cydweithrediad a Datblygiad Economaidd (OECD)

1. Hysbysodd y Cadeirydd yr aelodau fod OECD wedi ymweld â Chymru yn ystod yr wythnos yn dechrau ar 24 Mehefin i gyfarfod a chael adborth gan swyddogion y Llywodraeth ac ystod eang o sectorau. Nododd y Cadeirydd hefyd fod cyfarfod arbennig wedi’i gynnal o'r Grŵp Llywio hwn gyda'r OECD ar 27 Mehefin.
2. Cyflwynodd y Cadeirydd Sheilah Seymour i roi cyflwyniad ar y gwaith sy'n cael ei wneud mewn partneriaeth â'r OECD a safbwynt Llywodraeth Cymru ar y themâu allweddol sy'n deillio o'r trafodaethau a gafodd yr OECD yn ystod ei ymweliad astudio ym mis Mehefin.
3. Bydd copi o'r cyflwyniad yn cael ei gyhoeddi ar wefan Llywodraeth Cymru. Dywedodd Sheilah fod yr OECD, yn dilyn yr ymweliad astudio, wedi rhannu adroddiad ar ddeg canllaw ar gyfer datganoli effeithiol sy'n ffafriol i ddatblygu rhanbarthol; gellir dod o hyd i'r adroddiad drwy'r ddolen hon:

[https://www.OECD.org/Regional/Making-decentralisation-work-g2g9faa7-en.htm](https://www.oecd.org/regional/making-decentralisation-work-g2g9faa7-en.htm)

1. Roedd sylwadau'r Grŵp Llywio yn cynnwys:
	1. Yng nghyfarfod yr OECD, roedd aelod wedi gobeithio y byddai materion yn ymwneud â chymhlethdod a dulliau cyflawni wedi cael eu trafod yn fanylach. Gall systemau cymhleth weithio, cyhyd ag y bo eglurder ynghylch 'pwy' a 'sut' wrth wneud penderfyniadau, ac o ran rolau a chyfrifoldebau'r cyfranogwyr. Un ffordd o sicrhau'r eglurder hwn yw llunio'r system fel nad yw'r trafodaethau ynghylch penderfyniad (er enghraifft, gyda thîm prosiect yn cyflwyno cais) yn cael eu cadw ar wahân i'r broses gwneud penderfyniadau ei hun. Cafwyd trafodaeth o fewn y grŵp yn herio'r dull hwnnw, fodd bynnag, gan ddweud bod angen trafodaeth cyn i benderfyniadau gael eu gwneud.
	2. Cydnabyddiaeth fod yr OECD yng nghamau cynnar eu prosiect a bod cyfarfodydd wedi eu cynnal yng Nghaerdydd hyd yma, ond ei bod yn bwysig iawn i'r OECD ymweld ag ardaloedd eraill yng Nghymru i weld y gwahaniaethau rhanbarthol. Ymatebodd Sheilah gan ddweud y bydd yr OECD yn awyddus i ymweld â rhanbarthau eraill Cymru wrth ymweld â Chymru yn y dyfodol.
	3. O ran cymhlethdod, nododd aelodau fod symlrwydd yn helpu i ymgysylltu â phobl gan eu bod yn gallu deall yr egwyddorion sy’n sail i fuddsoddiadau’n haws a'i bod hi’n haws gweld y gwahaniaeth y mae eu cyfraniadau'n ei wneud tuag at ganlyniadau cyffredin.
	4. Gall pethau fynd o chwith os gofynnir i gyrff, buddsoddwyr, rhanbarthau a llywodraeth wneud pethau na allant eu gwneud neu os nad oes ganddynt ddigon o gapasiti. Mae'n bwysig edrych ar yr hyn a brofwyd ac y profwyd sydd â manteision.
	5. Rhaid i ni geisio dysgu o'r rhaglenni a ariennir gan yr UE a chynnwys ac ymgysylltu â phobl yn ehangach na'r rheini sy'n eistedd ar grwpiau ffocws neu is-grwpiau ac ati. Ond ni ddylai'r hyn a wnawn fod ar draul atebolrwydd na'r broses ddemocrataidd.
	6. Cafwyd trafodaeth ynghylch sut y gallai'r model busnes pum achos a'r hyfforddiant Llyfr Gwyrdd fod yn ddulliau defnyddiol o weithredu egwyddorion buddsoddi yn ymarferol.

***Cam gweithredu: Model Busnes Pum Achos / Modelau Llyfr Gwyrdd i’w hystyried mewn cyfarfod yn y dyfodol***

## Cyflwyniad: Fframweithiau Economaidd Rhanbarthol

1. Cyflwynodd y Cadeirydd David Rosser, Prif Swyddog Rhanbarthol De-ddwyrain Cymru, i roi cyflwyniad ar y gwaith sydd ar y gweill i ddatblygu Fframweithiau Economaidd Rhanbarthol, fel rhan o Gynllun Gweithredu Economaidd Llywodraeth Cymru. Bydd copi o'r cyflwyniad yn cael ei gyhoeddi ar wefan Llywodraeth Cymru er gwybodaeth.
2. Dyma'r pwyntiau allweddol a wnaed yn ystod y cyflwyniad:
	1. Rôl y Prif Swyddog Rhanbarthol yw cydgysylltu gwaith ar draws y rhanbarthau lle bo hynny'n ymarferol ac yn fuddiol, gan gefnogi ymgysylltiad drwy bartneriaethau a strwythurau Llywodraeth Cymru a'r awdurdodau lleol.

* 1. Sbardun allweddol ar gyfer datblygu fframweithiau economaidd rhanbarthol, a nodi'r risgiau ar gyfer pob rhanbarth o ganlyniad i Brexit, yw ymgysylltu a chyd-gynhyrchu. Mae Prif Swyddogion Rhanbarthol yn gweithio gyda rhanddeiliaid, gan gynnwys sectorau busnes yn y rhanbarthau, i ddatblygu'r polisi hwn a’u nod yw creu'r gallu i gydweithredu’n fwy rhanbarthol.
	2. Nid ydym yn cychwyn o'r cychwyn, gan fod llawer o strategaethau a chynlluniau yn bodoli eisoes ar lefelau lleol a rhanbarthol ac mae rhan o'r gwaith hwn yn ymwneud â'u gydgysylltu i ddatblygu cynlluniau cydweithio rhanbarthol, ac un weledigaeth ar gyfer datblygu economaidd o fewn rhanbarth.
1. Gwnaeth y Grŵp Llywio y sylwadau canlynol:
	1. Dylai'r fframweithiau economaidd rhanbarthol ystyried rhaglenni buddsoddi a ffrydiau ariannu eraill ledled Llywodraeth Cymru a sectorau' r DU. Dylai ymwneud â diffinio blaenoriaethau o fewn y rhanbarthau, a darparu cyd-destun o ddarlun cyson o'r hyn sy'n digwydd ym mhob rhanbarth fel y gellir nodi meysydd ar gyfer buddsoddi pellach.
	2. Codwyd nifer y rhanbarthau, gan fod rhai o strategaethau Llywodraeth Cymru yn cyfeirio at bedwar rhanbarth tra bod y Cynllun Gweithredu Economaidd yn canolbwyntio ar dri rhanbarth. Cadarnhaodd DR y bydd y fframweithiau economaidd rhanbarthol yn cyd-fynd â model tri rhanbarth y Cynllun Gweithredu Economaidd, ond y bydd angen iddo gydnabod y gwahaniaethau sy'n bodoli ym mhob rhanbarth.
	3. Mae yna feysydd ymchwil ac arloesi a fydd yn gweithio'n well ar lefelau trawsffiniol neu’n fwy cydgysylltiedig. Yn y cyd-destun hwn, a fyddai Cronfa Ffyniant Gyffredin arfaethedig Llywodraeth y DU yn disodli gwaith Horizon 2020 yn ddigonol? Mae gwaith eisoes yn mynd rhagddo yn y DU ar faterion sy'n ymwneud â gweithgynhyrchu morol, awyrofod a'r defnydd o fatris oherwydd y buddsoddiad cyfalaf sydd ei angen yn y meysydd hyn. Mae'n bwysig bod Cymru' n cydweithio'n agos â'r DU ar y materion hyn er mwyn osgoi dyblygu a sicrhau'r effaith fwyaf.
	4. Drwy ein dull gwaith teg, mae'n rhaid i'n buddsoddiadau mewn cyflogaeth gynnig manteision i waith lle mae manteision iechyd a gwaith/bywyd i staff yn cael eu hystyried. Nid yw busnes sydd wedi'i leoli yn y gymuned leol yn golygu ei fod yn darparu budd i'r gymuned heblaw am swyddi yn unig; mae'n bwysig ein bod yn ymgysylltu ac yn buddsoddi mewn sefydliadau sy'n darparu'r math cywir a theg o swyddi.
	5. Wrth ystyried sut yr ydym yn buddsoddi, mae'n bwysig ein bod hefyd yn ymgysylltu â phobl hŷn a phobl ifanc nad ydynt yn gyflogedig.
2. Ymatebodd David Rosser gyda'r sylwadau canlynol:
	1. Rydym yn edrych y tu allan am fuddsoddiad a fydd yn cael ei gomisiynu ar sail tystiolaeth i ddilysu unrhyw fuddsoddiad. Mae wedi buddsoddi o'r blaen mewn busnesau ac ar lefelau academaidd yn seiliedig ar y dystiolaeth a gynhaliwyd. Mae'r dystiolaeth yn edrych ar anghenion sgiliau y dyfodol ac mae cwmnïau rhyngwladol wedi dod atom yn seiliedig ar y gwaith rydym wedi'i wneud gyda'r dyfodol mewn golwg. Sylw ychwanegol o'r llawr oedd y dylai'r rheolwyr busnes, yn y sefyllfa hon, gael yr awdurdod i ddweud na, sy'n rhoi'r sicrwydd iddynt gael y sgyrsiau heriol hynny â buddsoddwyr posibl.
	2. Mae Alison Sandford yn edrych ar ymgysylltu â dinasyddion fel rhan o'r gwaith ymgynghori ynghylch dyfodol buddsoddi rhanbarthol yng Nghymru. Bydd gweithio gyda Phrif Swyddogion Rhanbarthol a'u timau hefyd yn rhan bwysig o'r gwaith hwn, fel bod negeseuon yn cael eu cydgysylltu.

## Trafodaeth: Cynllunio a chyflawni rhanbarthol

1. Gwahoddodd y Cadeirydd Tracy Welland i gyflwyno dau bapur i gefnogi'r drafodaeth hon.
2. Yn gyntaf, papur sy'n crynhoi'r canfyddiadau a'r gwersi a ddysgwyd o adolygiadau o'r model Partneriaeth Menter Leol a'r Gronfa Twf Lleol sy'n gweithredu yn Lloegr. Gofynnodd yr aelodau am y papur hwn yn y cyfarfod diwethaf, yn dilyn trafodaeth eang ar wahanol fodelau rhanbarthol yn y DU.
3. Yn ail, papur yn crynhoi datblygiadau diweddar ar weithio rhanbarthol fel y cyhoeddwyd gan y Gweinidog Tai a Llywodraeth Leol, sy'n crynhoi'r gwaith a wnaed ar y cyd gan Gymdeithas Llywodraeth Leol Cymru a Llywodraeth Cymru.
4. Esboniwyd bod y papurau hyn hefyd yn cynnwys rhai syniadau sy'n cael eu datblygu ynghylch egwyddorion a allai lywio’r trywydd ar weithio rhanbarthol ac ar lywio gwaith yr is-grŵp gweithredu.
5. Gwnaeth y Grŵp Llywio y sylwadau canlynol:
	1. Dylid ystyried modelau eraill megis y dull o gyfuno awdurdodau dan arweiniad un Maer yn Lloegr fel dull gweithredu yn hytrach na Phartneriaethau Menter Lleol, o ystyried y materion gweithredu a amlygwyd mewn adroddiadau ar Bartneriaethau Menter Lleol hyd yma.
	2. Codwyd mater strwythurau cymhleth a bod cyfraniadau Partneriaethau Menter Lleol yn anodd i’w gwahanu oddi wrth ffactorau cyfranogol eraill. Fodd bynnag, mae hyn yn nodwedd o ddulliau sy'n canolbwyntio ar ganlyniadau y mae'n bosibl y bydd angen eu derbyn i ryw raddau, yn enwedig lle mae'r amcanion yn rhai ar gyfer yr hirdymor.

***Cam gweithredu: Yr Ysgrifenyddiaeth i ystyried model yr awdurdodau cyfunol yn Lloegr wrth edrych ar ddulliau o weithio'n rhanbarthol***

## Trafodaeth: 2021-2027 Cronfeydd Strwythurol yr UE

1. Nododd y Cadeirydd mai un o’r nifer o senarios sydd angen eu hystyried yw y posibilrwydd y byddwn yn parhau i fod yn rhan o fframwaith yr UE yn y dyfodol. Mae Gweinidogion Cymru yn galw am refferendwm ar unrhyw gytundeb neu ar Brexit heb gytundeb ac maent wedi datgan eu bwriad i ymgyrchu dros aros i mewn.
2. O ran senario aros yn yr UE, neu hyd yn oed os bydd oedi hir cyn Brexit, mae'n bosibl y bydd angen cydbwyso ein gwaith i alinio â fframwaith cronfeydd strwythurol yr UE 2021-2027.
3. Cyflwynodd y Cadeirydd Tom Smithson i roi trosolwg o oblygiadau posibl aros yn yr UE i gyllid yn y dyfodol:
	1. Mae Llywodraeth Cymru yn ystyried ystod eang o senarios posibl. Bu pwyslais y gwaith ar reoli goblygiadau senario dim cytundeb, ond mae gwaith cyfyngedig wedi cynnwys monitro trafodaethau'r UE ar y cylch nesaf o gyllid yr UE - ran dysgu oddi wrth arferion gorau’r UE a phe na bai’r DU yn ymadael â’r UE.
	2. Mae'r trafodaethau ym Mrwsel yn parhau ar y Fframwaith Ariannol Amlflwydd 2021-2027, gyda'r CE yn dal i anelu at gytundeb yn ddiweddarach eleni. Mae profiad yn awgrymu y bydd y trafodaethau’n parhau i 2020, yn enwedig o ystyried yr oedi o ran Brexit ac ansicrwydd cysylltiedig. Mae'r trafodaethau ar reoliadau'r cronfeydd strwythurol yn ddatblygedig iawn, gyda rhannau sylweddol ohonynt wedi’u cytuno mewn egwyddor.
	3. Rydym yn cyfrannu ein profiadau ac yn rhannu ein gwersi a ddysgwyd fel rhan o'r trafodaethau hynny, gan weithio'n agos gyda Llywodraeth y DU sy'n parhau i gymryd rhan yn y trafodaethau hynny. Mae'r DU a LlC yn gweithio'n adeiladol gyda'r UE ond nid ydym yn gallu cymryd rhan yn y trafodaethau ar y gyllideb.
	4. Pe na bai’r DU yn ymadael â’r UE, mae dau rwystr posibl a allai achosi oedi pe bai angen i ni ddatblygu rhaglenni'r UE:
		1. Mae angen cytundeb partneriaeth y DU o hyd. Er bod hyn dipyn yn symlach na’r gofyniad presennol, mae angen cytuno ar y ddogfen hon cyn y gellir cytuno ar unrhyw raglenni Cymreig. Elfen allweddol y ddogfen honno fydd dod i gytundeb ledled y DU ar sut y bydd y dyraniadau cyllid yn cael eu rhannu ar draws Cymru, Lloegr, yr Alban a Gogledd Iwerddon. Rydym wedi cynnal trafodaethau cychwynnol gyda swyddogion cyfatebol Llywodraeth y DU i dynnu sylw at benderfyniadau y byddai eu hangen ar ddechrau 2020 ar waith posibl sy'n gysylltiedig â hyn.

* + 1. Amodau galluogi (a elwid yn 'amodoldebau’ cynt). Mae'r cynigion presennol yn cynnwys llai ohonynt ond maent yn dal i gynnwys gofynion i gael fframweithiau polisi penodol ar waith cyn i'r cyllid gael ei ddatgloi. Un enghraifft yw'r angen am strategaeth arbenigedd graff, a threfniadau llywodraethu cysylltiedig, cyn y gellir defnyddio arian ar gyfer ymchwil ac arloesi. Yn gyffredinol, mae'r rhain yn arfer gorau ac mae Llywodraeth Cymru yn cynnal asesiad ysgafn yn erbyn yr amodau hyn er mwyn penderfynu a oes unrhyw fylchau (ac felly pa mor hir y byddai’n ei gymryd i fynd i’r afael â nhw).
	1. O ran y fframwaith buddsoddi newydd ar gyfer cronfeydd strwythurol, mae'r CE yn cael sgyrsiau tebyg i’r rhai rydym yn eu cael yma yng Nghymru; gan geisio symleiddio a chael mwy o hyblygrwydd. Er enghraifft, maent wedi lleihau nifer y meysydd blaenoriaeth ar gyfer buddsoddi. Rydym wedi gwneud cynnal proses fapio gryno yn erbyn y meysydd hyn o gymharu â'r meysydd blaenoriaeth a drafodwyd gan y Grŵp Llywio hwn ym mis Mai.
	2. Yn fras, gellir trosi’r dadansoddiad sydd ar y gweill i lywio dull newydd o weithredu yng nghyswllt Cymru i fframwaith yr UE. Canlyniad symud i ddull gweithredu UE yw y bydd wedi’i gyfyngu fwy o ran ar beth y gallwn wario arian, ac y bydd llai o hyblygrwydd o ran integreiddio buddsoddiadau o fewn lleoedd. O ran y model cyflawni rhanbarthol, mae modd gwneud llawer ohono yr un fath o dan reoliadau'r UE dan yr un fframwaith â’r un rydym yn ei gynllunio ar hyn o bryd.
	3. Mae'r UE hefyd yn ystyried symud tuag at ddull mwy cymesur, gan gynnwys archwilio (ond gwneir yr addewidion hyn ym mhob cyfnod o'r rhaglen).
	4. Bydd gostyngiad ar uchafswm y cyfraddau cydariannu, gan wrthdroi’r llacio a fu arnynt ar ôl y dirwasgiad. Mae pwyslais o'r newydd hefyd ar ddefnyddio offerynnau ariannol, yn enwedig mewn ardaloedd mwy datblygedig. Mae hyn yn cyd-fynd â rhai'r Grŵp Llywio i weld mwy o drosoledd gan y sector preifat a mwy o ddefnydd o gyllid ynghyd â defnydd mwy cynaliadwy ohono.
1. Cafwyd rhywfaint o drafodaeth ar y meini prawf cymhwysedd, gyda'r aelodau'n nodi pe bai'r DU yn dal yn yr UE y byddai'n debygol o fod yn gymwys i gael arian ychwanegol sylweddol. Mae hyn yn bennaf oherwydd dirywiad yng Nghynnyrch Domestig Gros y DU o'i gymharu â gweddill yr UE, gyda saith rhanbarth yn y DU bellach yn gymwys i gael y lefel uchaf o gyllid (fel rhai 'llai datblygedig') – mae mwyafrif y rhanbarthau hynny yn Lloegr, a rhanbarth newydd De yr Alban (sydd islaw Gorllewin Cymru a’r Cymoedd o ran Cynnyrch Domestig Gros cymharol). Roedd gwaith dadansoddi'n mynd rhagddo o ran cyflwyno'r ddadl o blaid cael arian yn lle arian yr UE gan Lywodraeth y DU, gyda chymariaethau cychwynnol yn awgrymu bod y gostyngiad yn Lloegr yn deillio o wahaniaethau cynyddol o fewn Lloegr (yn hytrach na rhwng gwledydd y DU).
2. Awgrymodd aelod o'r grŵp llywio y byddai'n ddefnyddiol i randdeiliaid gael cyfres o negeseuon allweddol o ran trafodaethau ar Fframwaith Ariannol Amlflwydd yr UE a rheoliadau sectoraidd cysylltiedig. Byddai hyn yn sicrhau y gellir datblygu safbwynt cyson ar gyfer Cymru, o ystyried bod gan wahanol grwpiau o randdeiliaid wahanol setiau o gysylltiadau o fewn cyrff yr UE.

***Cam gweithredu – yr Ysgrifenyddiaeth i ddosbarthu negeseuon allweddol ynglŷn a Fframwaith Aml-flwyddyn yr UE 2012/2017 i’r aelodau***

## Y wybodaeth ddiweddaraf: Sefydlu is-grwpiau (13:20 – 13:25)

1. Nododd y Cadeirydd fod y Grŵp Llywio wedi cytuno ar y cynnig i sefydlu is-grwpiau neu weithgorau technegol yn y cyfarfod ar 2 Mai. Byddai'r grwpiau hyn yn cael eu llywio gan drafodaethau'r Grŵp Llywio a byddant yn gweithio i ddatblygu manylion y trafodaethau hynny.
2. Cyflwynodd y Cadeirydd Alison Sandford i roi'r wybodaeth ddiweddaraf am y cynnydd a wnaed o ran sefydlu'r gweithgorau technegol. Gwnaed y pwyntiau canlynol:
	1. Roedd pobl yn enwebu eu hunain i fod yn aelodau allanol o’r is-grwpiau ac roedd manylion ar sut i ymgeisio wedi eu cyhoeddi ar ein gwefan. Dosbarthwyd gwybodaeth am y broses ymgeisio hefyd i aelodau Grŵp Llywio Buddsoddi Rhanbarthol Cymru, a chafodd gyhoeddusrwydd drwy e-gylchlythyrau, gan gynnwys cronfeydd yr UE, Rhwydwaith Gwledig Cymru a'r Timau Ymgysylltu Rhanbarthol. Cafodd ei hyrwyddo'n eang hefyd ar draws Llywodraeth Cymru fel y gallai staff hysbysu'r sectorau y maent yn gweithio gyda nhw. Y dyddiad cau ar gyfer hunan-enwebiadau oedd 11 Gorffennaf, gyda 44 o geisiadau wedi'u cyflwyno i gyd (9 AU/AB; 7 y trydydd sector; 9 preifat; ac 19 cyhoeddus).
	2. Mae adolygiad o geisiadau ar y gweill, ac mae’n amlwg eisoes bod yna rai bylchau y mae angen mynd i'r afael â nhw er mwyn i ni sicrhau'r cydbwysedd priodol o ran cynrychiolaeth, arbenigedd ac amrywiaeth y sector. Er enghraifft, nid oes unrhyw geisiadau gan grwpiau sy'n cynrychioli buddiannau pobl ifanc neu grwpiau eraill sydd heb gynrychiolaeth ddigonol.
	3. Rydym hefyd yn ymwybodol bod angen i is-grwpiau gael rhai aelodau o'r tu allan i Gymru os ydym am ddysgu gwersi a rhannu arfer gorau o fannau eraill.
	4. Byddwn yn llenwi'r grwpiau dros yr wythnosau nesaf, ond wrth i hyn ddigwydd, rydym yn dal yn awyddus i gyfarfodydd cyntaf yr is-grwpiau gael eu cynnal o ddechrau i ganol mis Awst fel y gall y gwaith fynd rhagddo'n brydlon.
	5. Erbyn cyfarfod nesaf y Grŵp Llywio ym mis Hydref, bydd yr holl is-grwpiau wedi cynnal sawl cyfarfod, felly byddwn mewn sefyllfa i roi diweddariadau cynhwysfawr bryd hynny.

***Gweithredu – Aelodau Grŵp Llywio Buddsoddi Rhanbarthol Cymru i awgrymu cysylltiadau i Alison Sandford i'w hystyried***

## Unrhyw fater arall

1. Agorodd y Cadeirydd y cyfarfod i unrhyw fusnes arall.
	1. Gofynnodd un aelod am fwy o fanylion am y cynlluniau ymgysylltu er mwyn i'r prosiect gael ei rannu. Cyflwynwyd y strategaeth ymgysylltu mewn cyfarfod blaenorol ac fe'i cyhoeddwyd ar wefan Llywodraeth Cymru. Cytunwyd, fodd bynnag, y dylid cyflwyno cynlluniau i hwyluso ymgysylltu ymhlith dinasyddion mewn cyfarfod o'r Grŵp Llywio yn y dyfodol.

***Cam gweithredu: Ymgysylltu â dinasyddion i'w drafod mewn cyfarfod o'r Grŵp Llywio yn y dyfodol***

1. Nododd y Cadeirydd y bwriedir cynnal y cyfarfod nesaf ar 10 Hydref yn Llanrwst, Conwy.
2. Diolchodd y Cwnsler Cyffredinol a Gweinidog Brexit i'r aelodau am eu barn a'u cyfraniad, a nododd y byddai'r chwe mis nesaf yn dyngedfennol ar gyfer datblygu'r prosiect.
3. Daeth y Cadeirydd â’r cyfarfod i ben.

**ATODIAD A**

**RHESTR O FYNYCHWYR**

**Cadeirydd: Huw Irranca-Davies AC**

|  |  |
| --- | --- |
| **Sefydliad** | **Enw a rôl** |
| **Llywodraeth Cymru** | Jeremy Miles AC, y Cwnsler Cyffredinol a Gweinidog Brexit  |
| Prifysgolion Cymru | Amanda Wilkinson, Cyfarwyddwr |
| Partneriaeth Tyfu Canolbarth Cymru | Cyng Rhodri Evans, Aelod y Cabinet dros yr Economi ac Adfywio, Cyngor Ceredigion |
| Rhwydwaith Gwledig Cymru | Eirlys Lloyd, Rheolwr Partneriaethau Cymunedol/Canolfan Bwyd Cymru, Cyngor Sir Ceredigion |
| Grahame Guilford (annibynnol) | Perchennog, Grahame Guilford and Company Ltd |
| Y Comisiwn Cydraddoldeb a Hawliau Dynol | Hannah Wharf, Pennaeth Materion Allanol |
| Colegau Cymru | Iestyn Davies, Prif Weithredwr Colegau Cymru (ar ran Lisa Thomas, Pennaeth Coleg Merthyr) |
| Cyngor Cyllido Addysg Uwch Cymru (CCAUC) | Dr Alyson Thomas, Cyfarwyddwr Polisi a Chyllid (ar ran Bethan Owen, Prif Swyddog Gweithredol CCAUC) |
| Ffederasiwn Busnesau Bach Cymru | Ashley Rogers, Cyfarwyddwr, Gill and Shaw |
| Cyngor Partneriaeth y Trydydd Sector | Phil Fiander, Dirprwy Brif Weithredwr, WCVA (ar ran Judith Stone, Cyfarwyddwr Cynorthwyol Datblygu'r Sector) |
| Cymdeithas Llywodraeth Leol Cymru (CLlLC) | Lowri Gwilym, Rheolwr Tîm Ewrop ac Adfywio |
| Partneriaeth De-ddwyrain Cymru | Nicola Somerville, Bargen Ddinesig Prifddinas-Ranbarth Caerdydd (ar ran Kelly Beirne, Cyfarwyddwr) |
| Canolfan Gydweithredol Cymru | Derek Walker, Prif Swyddog Gweithredol |
| Undeb Llafur | Martin Mansfield, Ysgrifennydd Cyffredinol, TUC Cymru |

**Mynychwyr Llywodraeth Cymru**

|  |  |
| --- | --- |
| **Enw** | **Rôl ac Adran** |
| Peter Ryland  | Cyfarwyddwr, WEFO |
| Rachel Garside-Jones | Dirprwy Gyfarwyddwr, Cyflogadwyedd a Sgiliau, Grŵp yr Economi, Sgiliau a Chyfoeth Naturiol (ESNR) |
| Tom Smithson  | Pennaeth Polisi Buddsoddi Rhanbarthol - WEFO  |
| Alison Sandford  | Pennaeth Gweithio mewn Partneriaeth, Buddsoddi Rhanbarthol, WEFO |
| David Rosser | Prif Swyddog Rhanbarthol De-ddwyrain Cymru, ESNR |
| Gwenllian Roberts | Prif Swyddog Rhanbarthol Gogledd Cymru, ESNR |
| Huw Morris | Cyfarwyddwr Sgiliau, Addysg Uwch a Dysgu Gydol Oes |
| Ann Watkin | Rhanbarth y Canolbarth a'r De-orllewin, ESNR |
| Tracey Welland | Pennaeth Gweithredu Strategol, Buddsoddi Rhanbarthol, WEFO |
| Sheilah Seymour | Pennaeth Ymchwil a Dadansoddi, Buddsoddi Rhanbarthol – WEFO |
| Tom Brown | Uwch Reolwr Polisi, Polisi Rhanbarthol – WEFO |
| Ashley Davis | Rheolwr Polisi, Buddsoddi Rhanbarthol, WEFO |

**Ymddiheuriadau a dderbyniwyd**

|  |  |
| --- | --- |
| **Sefydliad** | **Enw a rôl** |
| Cyfoeth Naturiol Cymru | Ceri Davies, Cyfarwyddwr Gweithredol Tystiolaeth, Polisi a Thrwyddedu |
| Cydffederasiwn Diwydiant Prydain yng Nghymru | Nick Speed, British Telecom |
| Yr Athro Kevin Morgan (annibynnol) | Yr Athro Kevin Morgan, Llywodraethu a Datblygu, Prifysgol Caerdydd |
| Partneriaeth Gogledd Cymru | Cyng Dyfrig Siencyn, Cadeirydd Bwrdd Uchelgais Economaidd Gogledd Cymru |
| Partneriaeth De-orllewin Cymru | Cyng Rob Stewart (Abertawe); Cyng Emlyn Dole (Sir Gaerfyrddin); a’r Cyng David Simpson (Sir Benfro) |
| Comisiynydd Cenedlaethau’r Dyfodol | Yr Athro Rachel Ashworth, Deon a Phennaeth Ysgol Fusnes Caerdydd, Prifysgol Caerdydd |
| **Llywodraeth Cymru** | Sioned Evans, Cyfarwyddwr, ESNR |
| **Llywodraeth Cymru** | Marcella Maxwell, Dirprwy Gyfarwyddwr, Strategaeth Economaidd, ESNR |
| **Llywodraeth Cymru** | Ruth Studley, Dirprwy Gyfarwyddwr, Economi Wledig a Deddfwriaeth  |
| **Llywodraeth Cymru** | John Howells, Cyfarwyddwr Tai ac Adfywio |
| **Llywodraeth Cymru** | Andrew Clark, Dirprwy Gyfarwyddwr, Addysg Bellach a Phrentisiaethau |

**Atodiad B**

# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Y diweddaraf am ddyfodol buddsoddi rhanbarthol yng Nghymru ar ôl Brexit** |
| **DYDDIAD**  | **18 Gorffennaf 2019** |
| **Gan** | **Ken Skates, y Gweinidog dros yr economi a Thrafnidiaeth a Jeremy Miles, y Cwnsler Cyffredinol a’r Gweinidog Brexit**  |

Mae rhaglenni cyllid yr UE wedi cael effaith sylweddol ar fywydau pobl Cymru ers dros 20 mlynedd, gan helpu pobl i gael gwaith a darparu’r amodau ar gyfer swyddi newydd a gwell.

Ers y refferendwm yn 2016 rydym wedi ceisio hyrwyddo trafodaethau gyda Llywodraeth y DU ar ddisodli'r cyllid hanfodol hwn sy’n seiliedig ar anghenion yng Nghymru. Mae ein rhwystredigaeth â diffyg cynnydd ac eglurder Llywodraeth y DU ers hynny yn cael ei rhannu gan Gynulliad Cenedlaethol Cymru, a wnaeth basio cynnig ar 11 Mehefin i ailadrodd y galwadau cyson gan Lywodraeth Cymru a’n partneriaid.

Rydym yn parhau i bwyso am ddim ceiniog yn llai nag y byddem wedi’i ddisgwyl yn yr UE-gan ofyn yn syml am addewidion a wnaed i bobl Cymru yn ystod refferendwm 2016 i’w anrhydeddu.

Rydym hefyd yn galw ar Lywodraeth Cymru i barhau’n annibynnol wrth ddatblygu a chyflawni trefniadau olynol – er mwyn parchu datganoli, y pleidleisiodd pobl Cymru drosto ddwywaith, i’w barchu.

Yn dilyn y ddadl, ysgrifennodd y Gweinidog Cyllid a’r Trefnydd at Weinidogion y DU eto ar y pwyntiau hyn, a bydd Gweinidogion Cymru yn parhau i bwyso am ein swyddi hirsefydlog gyda Llywodraeth y DU a chyda’r Prif Weinidog newydd unwaith y byddant ar waith.

Yn niffyg unrhyw ddadl ystyrlon hyd yma ar ddyfodol y cyllid hanfodol hwn, mae Llywodraeth Cymru yn cynnal momentwm wrth ddatblygu fframwaith buddsoddi ar gyfer y dyfodol yng Nghymru fel nad oes bwlch mewn buddsoddiad i fusnesau, pobl a chymunedau.

Er bod y gwaith hwn yn dibynnu ar ein galwadau am i Lywodraeth y DU fodloni’r cyllid a’r ymreolaeth lawn, ni allwn aros a ydym o ddifrif ynglŷn â datblygu trefniadau olynol mewn partneriaeth agos â rhanddeiliaid ledled Cymru.

Mae’r datganiad hwn yn rhoi’r wybodaeth ddiweddaraf am y gwaith yr ydym wedi bod yn ei wneud gyda phartneriaid ledled Cymru. Rydym wedi ystyried amrywiaeth o safbwyntiau, sydd wedi helpu i lywio’r cyfeiriad teithio y cytunodd y Cabinet arno’n ddiweddar i lywio gwaith datblygu pellach yn ystod yr haf a’r Hydref.

Yn ystod y 18 mis diwethaf, rydym wedi cynnal trafodaethau manwl ynghylch trefniadau olynol yng Nghymru gyda rhanddeiliaid. Yr ydym wedi cael cyfraniadau manwl a meddylgar gan bwyllgorau’r Cynulliad, yn enwedig y Pwyllgor Materion allanol a deddfwriaeth ychwanegol a’r Pwyllgor Cyllid. Cafodd ein galwadau am gyllid newydd yng Nghymru eu nodi ym mis Ionawr 2017 i sicrhau dyfodol Cymru. Gwnaethom ymateb i sylwadau cychwynnol gan randdeiliaid ym mis Rhagfyr 2017 gyda chynigion yn ein papur polisi Brexit ‘Buddsoddi rhanbarthol yng Nghymru ar ôl Brexit'. Cyhoeddwyd adroddiad annibynnol ar ymgysylltu a oedd yn gysylltiedig â’r papur hwnnw ym mis Gorffennaf 2018.

Fis Hydref diwethaf, mewn ymateb i’r farn honno gan randdeiliaid, cyhoeddodd Mark Drakeford, Ysgrifennydd y Cabinet dros gyllid ar y pryd, y bwriad i weithio gyda’r sefydliad ar gyfer cydweithrediad a datblygiad economaidd (OECD), a sefydlu buddsoddiad rhanbarthol ar gyfer Grŵp llywio Cymru (y ‘grŵp llywio'), a gadeirir gan Huw Irranca-Davies ac. Bwriad hyn yw sicrhau bod trefniadau yn y dyfodol yn cael eu datblygu mewn gwir bartneriaeth ac yn adeiladu ar arfer gorau rhyngwladol. Cadarnhaodd Ysgrifennydd y Cabinet dros gyllid hefyd y byddai arian newydd yn cael ei ddefnyddio ar gyfer datblygu economaidd rhanbarthol ac i fynd i’r afael ag anghydraddoldebau, y byddai’n parhau i gael ei gynllunio a’i ddarparu ar sail amlflwydd, ac y byddai’n canolbwyntio mwy ar ganlyniadau.

Mae trafodaethau gyda’n partneriaid yng Nghymru wedi parhau, gan gynnwys drwy’r grŵp llywio sydd wedi trafod a chynghori ar feysydd fel cwmpas polisi, canlyniadau integredig, modelau cyflawni gwahanol, yn ogystal â chynlluniau ymgysylltu ehangach. Mae’r grŵp llywio wedi cyfarfod ddwywaith hyd yn hyn, ym mis Chwefror a mis Mai eleni, a bydd yn cyfarfod eto yr wythnos hon (18 Gorffennaf). Rydym yn bod yn agored ac yn dryloyw ynghylch y gwaith hwn, a chyhoeddir y papurau a'r cofnodion terfynol [yma](https://gweddill.gov.wales/funding/regional-investment-in-wales-after-brexit/riwsg/?skip=1&lang=cy).

Mae ein gwaith gyda’r OECD yn brosiect dwy flynedd i sicrhau bod arferion gorau rhyngwladol ar ddatblygu a llywodraethu rhanbarthol yn rhan o’n cynlluniau ar gyfer y dyfodol. Dechreuodd yr OECD ar ei waith ym mis Ionawr ac yn ddiweddar cwblhaodd genhadaeth astudio i Gymru i glywed yn uniongyrchol gan y Llywodraeth a rhanddeiliaid yng Nghymru. Rydym yn bwriadu cynnal seminar erbyn diwedd y flwyddyn i gyflwyno canfyddiadau cynnar a chael adborth pellach.

Mae’r Cabinet wedi myfyrio ar y trafodaethau hyn ac wedi cytuno ar gyfres o feysydd allweddol yn ymdrin â blaenoriaethau ar gyfer buddsoddi yn y dyfodol a chymysgedd o ddulliau cyflenwi cenedlaethol, rhanbarthol a lleol. Nid dyma’r geiriau olaf yn y meysydd hyn, ond mae’n rhoi fframwaith i ni ddatblygu gwaith gyda’n partneriaid dros yr haf a’r Hydref. Yn amodol ar drafodaethau gyda Llywodraeth y DU, ein nod yw lansio dogfen ymgynghori ar ddechrau 2020, er mwyn rhoi trefniadau olynol ar waith o 2021.

Rydym yn cytuno â’n partneriaid ledled Cymru bod yn rhaid i Ddeddf Llesiant Cenedlaethau’r dyfodol fod wrth wraidd ein cynlluniau, a bod angen i ni achub ar y cyfle hwn i integreiddio ffrydiau ariannu a pholisïau er mwyn mynd i’r afael yn well ag anghydraddoldebau a chefnogi Twf cynhwysol ym mhob rhan o Gymru.

Rydym wedi cytuno ar bedwar maes blaenoriaeth cyffredinol er mwyn darparu ffocws ar gyfer gwaith datblygu pellach, yn seiliedig ar y rhai a drafodwyd yn y grŵp llywio. Fe’u cynlluniwyd i gyflawni ymrwymiadau blaenorol ar gyfer dull o fuddsoddi rhanbarthol sy’n canolbwyntio mwy ar ganlyniadau, mwy o gyfleoedd i integreiddio, a fframwaith symlach a mwy hyblyg. Y meysydd hynny yw:

* Lleihau anghydraddoldebau incwm i bobl, gan ddadansoddi’r ffactorau sy’n creu anghydraddoldeb incwm a lleihau incwm tafladwy a dewisol.

* Busnesau mwy cynhyrchiol a chystadleuol, gan gynnwys rôl hanfodol arloesi ac ymchwil yn ogystal â modelau busnes amgen.
* Newid i economi di-garbon, gan fanteisio ar y cyfleoedd y mae hyn yn ei greu yn ogystal â lleihau effeithiau negyddol,
* Cymunedau iachach a mwy cynaliadwy, gan gydnabod heriau gwahanol mewn cymunedau gwahanol a rôl ardaloedd lleol wrth nodi blaenoriaethau yn eu lleoedd.

Byddwn yn gweithio gyda’n partneriaid i edrych ar y dystiolaeth yn y meysydd hyn a dysgu o’r hyn sy’n gweithio. Byddwn yn datblygu cyfres o ddeilliannau ym mhob maes, mesurau addas o lwyddiant, ac yn nodi blaenoriaethau ar gyfer buddsoddi. Mae meysydd fel buddsoddi mewn seilwaith a sgiliau a fydd yn bwysig ym mhob maes blaenoriaeth. Rydym hefyd yn ymrwymedig i gynnal agwedd drawsbynciol gref at gydraddoldeb, datblygu cynaliadwy a chefnogi’r iaith Gymraeg.

Mae’r Cabinet hefyd wedi cytuno bod yn rhaid i’r model cyflawni a fabwysiadwn sicrhau’r cydbwysedd cywir rhwng cynllunio a chyflenwi Cenedlaethol, rhanbarthol a lleol. Bydd ein meysydd blaenoriaeth yn darparu’r sylfaen ar gyfer Fframwaith Cenedlaethol (Cymru gyfan) i flaenoriaethu buddsoddiadau Cenedlaethol (e.e. darparu mynediad at gyllid i fusnesau), a all gyfrannu at gyfres o ganlyniadau a rennir a chreu nifer sylweddol o wasanaethau rhanbarthol a lleol Manteision. Bydd y Fframwaith Cenedlaethol hwn yn parhau’n ddigon hyblyg i alluogi nodi blaenoriaethau rhanbarthol a lleol.

Ar lefel ranbarthol, yr ydym am weld mwy o gynllunio a gwneud penderfyniadau yn ein rhanbarthau. Mae’r Cabinet wedi cytuno i ymrwymo i’r egwyddor o ddyrannu rhywfaint o gyllid yn rhanbarthol ac yn ddatganoledig, yn unol â fframweithiau economaidd rhanbarthol ac adlewyrchu’r cynigion ar gyfer gweithio’n rhanbarthol. Bydd y gwaith rydym yn ei wneud gyda’r OECD a CLlLC ar weithio a llywodraethu rhanbarthol yn ein helpu i sefydlu’r strwythurau cywir a meithrin gallu, fel bod cyrff rhanbarthol yn gallu rheoli cyllid yn effeithiol a’u bod yn cael eu cefnogi gan bartneriaethau cynrychiadol. Gall y fframweithiau economaidd rhanbarthol sy’n cael eu datblygu fel rhan o’r cynllun gweithredu economaidd fod yn sail ar gyfer blaenoriaethu cyfleoedd ac anghenion ym mhob rhanbarth, yn yr un modd ag y bydd y Fframwaith Cenedlaethol yn adlewyrchu amcanion polisi cenedlaethol.

Mae’r Cabinet hefyd wedi cytuno y dylai gwaith datblygu yn y dyfodol ar gyfer buddsoddi rhanbarthol ddatblygu model ar gyfer datblygu lleol wedi’i arwain gan y gymuned, er mwyn i gymunedau gael dweud eu barn ar sut y targedir buddsoddiad o fewn eu hardaloedd lleol. Mae’r gwaith hwn yn gyfle i adeiladu ar brofiadau megis dull LEADER o dan y rhaglen datblygu gwledig.

Bydd y grŵp llywio yn parhau i gyfarfod a rhoi cyngor i Weinidogion ar gynlluniau. I gefnogi’r gwaith hwn, mae gweithgorau technegol, sy’n cynnwys arbenigwyr allanol a mewnol, yn cael eu sefydlu’r mis hwn i edrych ar faterion penodol yn fanylach. Mae’r rhain yn cynnwys gweithgorau ar y Fframwaith Cenedlaethol, gweithredu a chyflawni, ymchwil, monitro a gwerthuso, a gweithio’n rhyngwladol ac ar draws ffiniau (yn enwedig yn Lloegr).

Ni ddylem danbrisio’r her o ddisodli polisi a threfniadau cyllido ym maes buddsoddi rhanbarthol yng Nghymru. Mae angen i ni adeiladu ar sail ein profiad a rennir, a enillwyd dros nifer o ddegawdau, o ddatblygu a gweithredu rhaglenni buddsoddi llwyddiannus a ariennir gan yr UE. Rhaid i ni hefyd ddysgu gwersi, cadarnhaol a negyddol, o wahanol ddulliau ar draws y DU ac yn rhyngwladol. Mae llawer o waith inni ei wneud i ddatblygu trefniadau olynol ar gyfer cyflwyno yn 2021, ac mae’r meysydd allweddol y cytunwyd arnynt gan y Cabinet yn darparu canolbwynt ein gwaith pellach gyda rhanddeiliaid yng Nghymru.